b'\n_START_ARTICLE_\nApoldu de Sus, Sibiu\n_START_SECTION_\nA\xc8\x99ezare\n_START_PARAGRAPH_\nLocalitatea Apoldu de Sus este situat\xc4\x83 pe cursul superior al r\xc3\xa2ului Apold, \xc3\xaen partea vestic\xc4\x83 a jude\xc8\x9bului Sibiu, \xc3\xaen Podi\xc8\x99ul Seca\xc8\x99elor, la o altitudine de 367\xc2\xa0m, pe DN1, S\xc4\x83cel - Apoldu de Sus - Miercurea Sibiului.\n_START_SECTION_\nScurt istoric\n_START_PARAGRAPH_\nPrima atestare documentar\xc4\x83 dateaz\xc4\x83 din anul 1272, S\xc4\x83p\xc4\x83turile arheologice f\xc4\x83cute de-a lungul timpului aduc \xc3\xaens\xc4\x83 dovezi materiale ale existen\xc8\x9bei omului aici \xc3\xaenc\xc4\x83 din cele mai vechi timpuri, astfel \xc3\xaen hotarul satului s-au descoperit o br\xc4\x83\xc8\x9bar\xc4\x83 de aur hallsttatian\xc4\x83, un topor de amfibolit, 10 monede de argint, o drahm\xc4\x83 din Dyrrhachium \xc8\x99i ceramic\xc4\x83 dacic\xc4\x83. \xc3\x8en locul numit "Gorgan Lunc\xc4\x83" s-au descoperit o fibul\xc4\x83 \xc8\x99i fragmente ceramice \xc8\x99i tegulare romane. \xc3\x8en partea de nord a satului, \xc3\xaen locul numit "Curtea Velii", l\xc3\xa2ng\xc4\x83 valea Apoldului se afl\xc4\x83 o villa rustica format\xc4\x83 din patru corpuri: o cas\xc4\x83 de locuit, o anex\xc4\x83 gospod\xc4\x83resc\xc4\x83, un hambar pentru cereale \xc8\x99i un edificiu al unui mic templu. A doua villa rustica se afl\xc4\x83 \xc3\xaen locul "Levejoare", format\xc4\x83 dintr-o locuin\xc8\x9b\xc4\x83 \xc8\x99i o anex\xc4\x83 agricol\xc4\x83, complexul fiind distrus odat\xc4\x83 cu invazia carpic\xc4\x83 din secolul al III-lea, acesta fiind reamenajat \xc3\xaen secolul al IV-lea. Pe malul st\xc3\xa2ng al v\xc4\x83ii Apoldului se afl\xc4\x83 o a\xc8\x99ezare daco-roman\xc4\x83, iar \xc3\xaen partea de sud a satului, pe malul p\xc3\xa2r\xc3\xa2ului Barschof s-au descoperit fragmente ceramice de tip Ciugud, cu fragmente de cl\xc4\x83dire de lut din secolul al XI-lea._NEWLINE_\xc3\x8en secolul al XIII-lea, aici se ridic\xc4\x83 o biseric\xc4\x83 romanic\xc4\x83 \xc3\xaenconjurat\xc4\x83 de o curtin\xc4\x83 oval\xc4\x83 \xc8\x99i un turn mic de poart\xc4\x83. \xc3\x8en secolul al XVI-lea dar \xc8\x99i \xc3\xaen secolul al XVIII-lea fortifica\xc8\x9bia este amplificat\xc4\x83 cu mai multe turnuri din care unul octogonal. Cl\xc4\x83direa bisericii romanice \xc3\xae\xc8\x99i \xc3\xaencheie existen\xc8\x9ba la \xc3\xaenceputul secolului al XIX-lea, \xc3\xaen anul 1867 se demoleaz\xc4\x83 \xc8\x99i fortifica\xc8\x9bia pe laturile de sud \xc8\x99i vest, iar \xc3\xaen anul 1881 se pr\xc4\x83bu\xc8\x99e\xc8\x99te \xc8\x99i turnul octogonal._NEWLINE_Apoldu de Sus a apar\xc8\x9binut p\xc3\xa2n\xc4\x83 \xc3\xaen anul 1876 de Scaunul Miercurea, unitate administrativ\xc4\x83 component\xc4\x83 a organismului de autoadministrare a sa\xc8\x99ilor transilv\xc4\x83neni, numit \xc8\x98apte Scaune._NEWLINE_\xc3\x8en anul 1734, sub domnia lui Carol al VI-lea, \xc3\x8emp\xc4\x83rat Roman, din \xc8\x9binuturile aflate sub domina\xc8\x9bia Casei de Habsburg au fost deporta\xc8\x9bi \xc3\xaen Transilvania protestan\xc8\x9bii ce trecuser\xc4\x83 la confesiunea evanghelic\xc4\x83 luteran\xc4\x83. _NEWLINE_Deportarea celor peste 800 de persoane, din care \xc3\xaen jur de 200 din Carintia, a fost mascat\xc4\x83 sub denumirea german\xc4\x83 de Transmigration. Ace\xc8\x99tia s-au stabilit \xc3\xaen trei sate din apropiere de Sibiu: Neppendorf (Turni\xc8\x99or, azi cartier al Sibiului), Gro\xc3\x9fau (Cristian, Sibiu) \xc8\x99i Gro\xc3\x9fpold (Apoldu de Sus, Sibiu), \xc8\x99i sunt cunoscu\xc8\x9bi sub denunirea de Landler, iar a\xc8\x99ezarea lor \xc3\xaen aceas\xc4\x83 zon\xc4\x83 ca Landlersiedlung.\n_START_SECTION_\nEconomie\n_START_PARAGRAPH_\nEconomia localit\xc4\x83\xc8\x9bii este una predominant agricol\xc4\x83, bazat\xc4\x83 pe cultura plantelor, cre\xc8\x99terea animalelor \xc8\x99i exploatarea f\xc3\xa2ne\xc8\x9belor.'